2017: Tien skole spog met Afrikaans op hul mure! - Afrikaans.com
Augsburg Landbougimnasium Dalweide Primêr Groenberg Sekondêre Skool Eros Spesiale Skool vir Gestremdes Graafwater Hoërskool Irista Primêre skool Kathleen Murray Primêr Paarl Vaardigheidskool Parkfields Laerskool Ravensmead Sekondêr
Afrikaans is die taal van al sy sprekers. Tog het nie almal in alle gemeenskappe ewe veel toegang tot die viering van hul taal nie. By Afrikaans.com glo ons dat inspirasie tot aspirasie lei en my identiteit van wie ek is en hoe ek myself uitdruk, 'n trots en eiewaarde skep. Daarom het ons in 2017 baie spesifieke gemeenskapsprojekte gehad waardeur ons veral skoolleerders deur visuele muurprojekte wou inspireer.
Die Afrikaans.com-span het een muur by elk van die deelnemende laer- en hoërskole geverf en die veldtog met foto's en videomateriaal op sosiale media geaktiveer. Hoërskoolleerders is aangemoedig om met die hutsmerk #droomgroot, op sosiale media deel te neem en op kreatiewe maniere en deur gebruik te maak van selfies en video's, hulle drome en talente voor die muurskildery met ons te deel. By laerskole het die muurkuns gewoeker met woorde wat lees en verbeelding aanmoedig.
Grabouw het behoorlik gegons van opwinding toe die Afrikaans.com-span op 15 en 16 Oktober 2017 met verf en kwas die buiteklasmure van die Groenberg Sekondêre Skool in kleurvolle mure van aspirasie, inspirasie en groot drome omskep het en so 'n unieke merk gelaat het wat nog lank sal inspireer.
"Ons splinternuwe muur bevorder kreatiwiteit … EN spelling! Die kreatiwiteit spoel deur na die hele gemeenskap. Ons hele area word hierdeur verfraai." – Juffrou Veronique Africa van Groenberg Sekondêre Skool.
"Die Afrikaans.com-muur bring 'n gevoel van eenheid, hoop en motiveer ons om ons omgewing mooi te hou en beklemtoon die een saambindende faktor: ons taal!" – Betsie Ryke, bestuurshoof RAN.
Rural Arts Network – RAN – is 'n nieregeringsorganisasie en deel van die groot trots van Grabouw waar hulle leerders in plattelandse gemeenskappe deur middel van die kunste inspireer om groot te droom. RAN bestaan uit 'n netwerk van ervare en toegewyde kunsfasiliteerders en onderwysers wat glo in die waarde wat die kunste kan toevoeg aan die lewens van minderbevoorregtes. Hulle onderrig meer as 1 000 leerders van verskeie skole in drama, dans, visuele kuns en musiek. Reagan Diedericks wat ten nouste betrokke is by die ontwikkeling van jongmense se talente in Grabouw se dankie lui soos volg: "Ja, die anner Afrikaanse skole het natuurlik geflip oor ons muur wat in verstaanbare Afrikaans met ons kinders en ouers praat. Dit is vir almal 'n 'oogoopmaker', veral ook vir andertaliges – Afrikaans het nou mondig geword! Die kinders loop in die gange en skree trots van die woorde soos 'n kreet … en almal neem selfies by die muur … wonderlik!"
Die missie van Kunstekaap is nie net om liefde vir die teater en kunste aan te kweek nie, maar ook die bevordering van ons inheemse tale. Afrikaans.com het op 17 Oktober 2017 kragte saamgespan met Kunstekaap en die uitreikprogram na die Overberg geneem vir 'n onvergeetlike belewenis.
Meer as 3 000 skoolleerders kon die kunste beleef en kon droom om self eendag die kunste te betree. Kinders het in verwondering en afwagting gestaan soos wat die muurskildery voor hul oë ontvou het – 'n unieke herinnering aan die dag toe die Kunstekaap hulle laat beleef het hoe dit is om groot te droom!
"'Neem uit die verlede wat goed is en bou daarop jou toekoms' – 'n bekende aanhaling met die klem op die woord bou. Gekonfronteer deur 'n verdeelde verlede is Kunstekaap se fokus die bou van 'n toekoms vir die jeug op fondamente van gelykheid en volle menswaardigheid. Afrikaans help bou aan die toekoms." – Marlene le Roux (hoof uitvoerende beampte – Kunstekaap)
Altesame 3200 laer- en hoërskoolleerders van meer as 113 Wes-Kaapse skole het gedurende Augustus 2016 aan die Kunstekaap Skolekunstefees deelgeneem. Die Skolekunstefees speel 'n sentrale rol tot nasiebou en sosiale samehang. Dit bied leerders die geleentheid om hul talent, in die vorm van musiek, vers of dans, op 'n professionele verhoog te vertoon.
"Hier laat hulle nie op hulle wag nie … hier maak hulle dinge gebeur!" So het René Arendse, projekkoördineerder van Afrikaans.com in die Wes-Kaap, tydens die opwindende muurskildery-onthulling op Vrydag, 8 September 2017 by Paarl Vaardigheidskool gesê.
'n Leerder #droomgroot by die muurprojek
Afrikaans.com-muurprojek − welgedaan!
"Niks staan in hulle pad nie … hier is hulle trots om Afrikaans te praat." Dit was die woorde van René Arendse, projekkoördineerder van Afrikaans.com in die Wes-Kaap, tydens die opwindende muurskildery-onthulling op Vrydag, 8 September 2017 by Eros Spesiale Skool vir Gestremdes in Athlone.
Die werkspan – Jessica Wright, Rene Arendse & Gina Lodewijks
Afrikaans.com-muurskildery aangebring by die ingang waar leerders elke dag herinner sal word aan hul moedertaal, trots vir hul skool en om groot te droom.
"Afrikaans.com se opwindende muurskildery-onthulling by Dalweide Primêr in die Paarl het op 4 Augustus 2017 plaasgevind. In vennootskap met Kuier-tydskrif het Afrikaans.com die leerders van Dalweide Primêr geïnspireer om trots te wees op hul skool, gemeenskap en veral hul moedertaal Afrikaans. Mev. Ernusta Maralack van Kuier het beklemtoon dat lees en skryf belangrik is vir leerders om hul drome te vervul. HemelBesem het leerders herinner dat Afrikaans "cool" is. Op die vraag wat hulle sal onthou wanneer hulle die muurskildery sien, het die leerders gesê: " … dat elke suksesstorie met 'n droom begin …" Met 'n skoolhoof soos mnr Chris Bam en natuurlik sy dinamiese bestuurspan, voorsien ons by Afrikaans.com groot suksesstories en vervulde drome vorentoe by die skool!
Ravensmead Sekondêr – Elke suksesstorie begin met 'n droom!
"Afrikaans.com vier die diversiteit en uniekheid van Afrikaans. Die feit dat Afrikaans in elke provinsie anders klink, is juis die lekker van Afrikaans…" Dit was die woorde van René Arendse, projekkoördineerder van Afrikaans.com in die Wes-Kaap, tydens die opwindende muurskildery-onthulling op Vrydag, 4 Augustus 2017 by Ravensmead Sekondêr. Ravensmead Sekondêr was die eerste hoërskool in die Kaapse Vlakte om die #droomgroot-muurskildery te ontvang.
"Die Afrikaans.com-muur is vir ons 'n groot eer. Jul pragtige muurskildery op ons skool se muur is 'n duidelike teken dat die bevordering van Afrikaans by ons 'n eerste prioriteit is … ons weet hierdie geskiedkundige gebeurtenis het sommer ons leerders se liefde vir Afrikaans versterk en hulle opnuut laat besef dat Afrikaans 'n pragtige taal is …"– uittreksel uit briefie van Irista Primêr na muuronthulling.
Op 2 Junie 2017 was daar 'n tasbare opgewondenheid in die lug toe die jongste muuronthullings by nog twee laerskole in die Wes-Kaap plaasgevind het. Weereens het die Afrikaans.com-span hulself oortref en op hul unieke en kreatiewe manier kleur aan voorheen "kaal" mure verleen. Hierdie kleurvolle muurskilderye maak nie net die skoolomgewing mooi nie, maar dra ook by om die leerders se verbeeldings aan te moedig en 'n liefde vir lees te kweek. Gasspreker was dr. Jaco Deacon, uitvoerende adjunkhoof van FEDSAS. Die onthullings is onder andere ook bygewoon deur Michael Jonas, hoofbestuurder van die Afrkaanse Taalmonument in die Paarl, verteenwoordigers van die ATKV, Vriende van Afrikaans, verteenwoordigers van die universiteite van die Wes-Kaap en Stellenbosch asook Fiona van Kerwel van Woorde Open Wêrelde. Gaskunstenaar was die immergewilde rymkletser HemelBesem wat tot groot vermaak van die kinders, vertel het dat hy nog in Afrikaans slae gekry het.
'n Droom word gebore…
Die begin van 'n groter prentjie…
Ons kunstenaars kleur drome in…
Kinders van die Augsburg Landbougimnasium, Clanwilliam het die proses nuuskierig-opgewonde dopgehou terwyl elke laag verf die prentjie vorm. Die Afrikaans.com-Augsburgmuur is Woensdag, 29 Maart 2017 bekendgestel en genooide plaaslike talent het die dag nog verder opgehelder.
Die plaaslike groep Rieldansers – die Nuwe Graskoue Trappers, onder leiding van Floris Smith, is al drie jaar die onoorwinlike wenners van die ATKV-Junior Rieldanskompetisie. Hierdie is 'n wêreldklas dansgroep het onlangs weggeloop met goue medaljes in Los Angeles by die Wêreldkampioenskap. Die groep bestaan uit skoolgaande leerders van Clanwilliam, Graafwater en Wupperthal.
Die blinkoog graad 3-leerders is behoorlik geïnspireer deur hul storie … "enigiemand kan uitstyg bo omstandighede en deur harde werk drome laat waar word!" Die kinders kon self spog met hul talente en het liedjies gesing en gedigte voorgedra.
Die boodskap: "As ek groot droom en hard werk, kan ek enigiets doen!"
Die Afrikaans.com-muurkuns vertel 'n storie. "Wees trots oor hoe JOU Afrikaans klink", en onthou, JY is die hoofkarakter van jou eie storie!
Hoërskool Graafwater se Afrikaans.com-muur is Vrydag, 31 Maart 2017 oorhandig tydens 'n heerlike konsert en 'n program vol vermaak. Die leerders is uitgedaag om oorspronklike gedigte voor te dra, hul eie liedjies te sing en te kletsrym. Die graad 11- en 12-hip-hopdansgroep het die afwagting voor die onthulling opwindend, kreatief en vol pret laat verloop.
Elke suksesstorie begin met 'n droom …
Die tema is aangepas vir 'n ander ouderdomsgroep. Leerders is bekendgestel aan die sosiale mediaveldtog en die #droomgroot-kompetisie. Leerders kry dan die kans om hul drome, verwagtinge en talente in hul eie Afrikaans, voor die muur te deel. Hulle word aangemoedig om die #droomgroot te gebruik, foto's en video's te deel en die boodskap soos 'n veldbrand te laat versprei: "Ons geniet ons eie Afrikaans met passie en oorgawe."
Verandering vat tyd…
Die afrikaans.com-span – hard aan die werk …
Drie toppresteerders van Hoërskool Graafwater, Robin Brandt, Nicole Joubert en Leonelle Adamz ontvang die Afrikaans.com-T-hemde vir hul entoesiastiese deelname tydens die dag se program.
Graad 12-leerder, Maria Pekeur, dra 'n gedig van Adam Small voor.
Afrikaans.com-muurprojek – Maria Pekeur.
Cindy Strauss, graad 12-leerder wys haar digterlike kant … hier dra sy een van haar gunstelinggedigte voor.
Hoërskool Graafwater, graad 12-leerder, Nicole Hector, lewer "What abo' de lô?" deur Adam Small.
Elmarie Wright en René Arendse, deel van die Afrikaans.com-span voor die muur. Hoërskool Graafwater se drie toppresteerders in Afrikaans pronk saam. Leerders van links: Robin Brandt, Nicole Joubert en Leonelle Adamz.